Diari Oficial de la Generalitat Valenciana


Sumari del DOGV 5764, del 16-05-2008 (2008/5783)

ORDE de 29 d'abril de 2008, de la Conselleria d'Educació, per la qual es convoquen ajudes per al desenrotllament de recursos educatius digitals.
------------------------------------------------------------------------------------------------------------------------------------------------

### Dades del document

Número de DOGV
:   5764

Data del DOGV
:   16-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/5783


Data del document
:   29-04-2008

Organisme emissor
:   Conselleria d'Educació

Tipus de document
:   Ordre

Descriptors 

:   * suport econòmic
    * material d'ensenyament
    * programari didàctic
    * ajuda pública

ORDE de 29 d'abril de 2008, de la Conselleria d'Educació, per la qual es convoquen ajudes per al desenrotllament de recursos educatius digitals. [2008/5783]
El Decret 118/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Educació, establix que la conselleria d'Educació és el departament del Consell de la Generalitat a què correspon exercir les competències relatives a l'educació, universitats, ciència i política lingüística.
A la Direcció General d'Innovació Tecnològica Educativa li correspondrà, entre altres, la direcció i coordinació de les funcions següents:
1. Potenciar, desenrotllar i aplicar les noves tecnologies en l'àmbit de l'educació.
2. Proposar convocatòries d'ajudes, premis i beques en matèria d'informàtica i innovació tecnològica educativa.
3. Col·laborar i coordinar-se amb l'òrgan competent en la formació del professorat no universitari en matèria de tecnologies de la informació i la comunicació.
4. Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic a tots els òrgans del departament, en coordinació amb el centre directiu competent en matèria de modernització i noves tecnologies de la Generalitat.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li aplicable l'article 87, apartat 1 del Tractat CE, en la mesura que no afecta els intercanvis comercials entre els estats membres.
Per tot això,
ORDENE
Primer. Objecte de la convocatòria
Convocar concurs públic per a la concessió d'ajudes dirigides al personal docent dels centres públics i privats concertats de l'àmbit territorial de la Comunitat Valenciana que estiguen exercint funcions docents per a l'elaboració de materials didàctics amb caràcter innovador que servisquen com a recurs de suport al procés d'ensenyança i aprenentatge, així com aprovar les bases per les quals es regirà la convocatòria, que figuren en l'annex I, i els models de sol·licitud que figuren en els annexos II i III.
Segon. Finançament
El concurs comptarà amb una dotació màxima de 100.000 euros, que serà abonada a càrrec de la línia T5550000, aplicació pressupostària 09.01.03 del programa 421.90 Innovació Tecnològica Educativa del pressupost de la Generalitat de l'any 2008.
DISPOSICIONS FINALS
Primera
S'autoritza la Direcció General d'Innovació Tecnològica Educativa a adoptar les mesures oportunes per al compliment i desplegament d'esta orde i també per a resoldre totes les incidències que es plantegen en la seua interpretació i execució.
Segona
Es delega en la Subsecretària de la conselleria d'Educació la facultat de resoldre la concessió d'estes ajudes.
Tercera
La present orde produirà efectes l'endemà de la seua publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciós Administrativa, contra la present orde, que posa fi a la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller d'Educació en el termini d'un mes des de l'endemà de la publicació.
b) El recurs contenciós administratiu haurà de plantejar-se davant de del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 29 d'abril de 2008
El conseller d'Educació,
ALEJANDRO FONT DE MORA TURÓN
ANNEX I
Bases del segon concurs per a l'elaboració de materials didàctics amb caràcter innovador que servisquen de ferramentes de suport al procés d'ensenyança i aprenentatge.
Primera. Objecte
L'objecte de la present orde és aprovar les bases reguladores de la convocatòria del concurs per a l'elaboració de materials didàctics amb caràcter innovador que servisquen de ferramentes de suport al procés d'ensenyança i aprenentatge.
Segona. Ajudes
1. Se seleccionaran 85 treballs en total.
2. En la present convocatòria s'establixen les següents modalitats i ajudes:
Modalitat A: Infantil
Una ajuda de 2.000 euros per idioma (castellà i valencià).
Modalitat B: Primària 1r i 2n cicle
Una ajuda de 2.000 euros per idioma (castellà i valencià).
Modalitat C: Primària 3r cicle
Una ajuda de 2.000 euros per idioma (castellà i valencià).
Modalitat D: ESO
Una ajuda de 2.000 euros per idioma (castellà i valencià).
Modalitat E: Batxillerat
Una ajuda de 2.000 euros per idioma (castellà i valencià).
Modalitat F: Cicles Formatius de grau mitjà i superior
Una ajuda de 2.000 euros per idioma (castellà i valencià).
Modalitat G: Educació Especial
Una ajuda de 2.000 euros per idioma (castellà i valencià).
Modalitat H: Ensenyança d'idiomes no oficials de la Comunitat Valenciana impartits en el sistema educatiu valencià.
Una ajuda de 2.000 euros
70 ajudes de 1000 euros per a la resta dels 70 millors treballs seleccionats sense distinció d'idioma i/o nivell.
3. Podrà declarar-se deserta alguna de les ajudes en qualsevol de les modalitats.
Tercera. Destinataris i forma de participació
1. Podran participar en la convocatòria:
a) El personal docent dels centres públics i privats concertats de l'àmbit territorial de la Comunitat Valenciana que estiguen exercint funcions docents. La participació podrà ser individual o en grup.
b) Queden exclosos de possibilitat de participació en la convocatòria membres de l'organització, empleats de la Direcció General d'Innovació Tecnològica Educativa, així com els membres de la Comissió i Jurat.
2. Els creadors assenyalats en el punt anterior podran participar com a grup de treball o individualment. En el cas de presentar-se en grup, només s'ha de penjar un treball per equip.
Quarta. Condicions de participació
1. Les persones o grups que opten a este concurs hauran de presentar materials que versen sobre els requisits que figuren en la base quinta.
2. Així mateix els participants, abans de la finalització del termini de presentació de sol·licituds, hauran de complir els requisits que establixen els articles 11 i 13.2 i 3 de la Llei 38/2003, de 17 de novembre, General de Subvencions (BOE 18.11.2003). Hauran d'acreditar els requisits per mitjà de declaració responsable, tal com preveu l'article 13.7 de la dita llei. Per a això podran utilitzar el model que figura en l'annex V.
3. D'acord amb l'article 14.1.e) de la mencionada llei hauran d'acreditar, abans de dictar-se la proposta de resolució de concessió, que es troben al corrent en el compliment de les seues obligacions tributàries i de la Seguretat Social.
4. Les persones o grups que opten a este concurs hauran de ser usuaris d'EscolaLliureX.
Quinta. Característiques dels treballs
Els materials didàctics que es presenten al concurs hauran de complir unes característiques generals i unes d'específiques en funció de la modalitat.
Característiques generals:
1. Els treballs hauran de ser originals i podran presentar-se en qualsevol dels dos idiomes oficials de la Comunitat Valenciana, excepte en la modalitat H en què es podran presentar treballs en qualsevol llengua que s'impartisca en el sistema educatiu valencià.
2. Els materials didàctics hauran de ser enviats en format digital a la plataforma EscolaLliureX i oferir una correcta visualització via web.
3. Els projectes presentats hauran d'estar finalitzats i en condicions de ser exhibits públicament.
4. No podran presentar-se a esta convocatòria treballs premiats en qualsevol altra convocatòria pública o privada.
5. No podran presentar-se tesis doctorals ni els treballs conduents a l'obtenció de la suficiència investigadora.
6. No podrà presentar-se un mateix treball a més d'una modalitat. Si es donara esta circumstància, el jurat es reserva el dret de decidir en quina modalitat inscriure'l.
7. Hi ha un límit de grandària per als arxius enviats de 20 megues.
8. El material ha de referir-se a un bloc de contingut de les àrees, matèries o mòduls impartits en les ensenyances escolars de règim general següents: Infantil, Primària, ESO, Batxillerat, Cicles Formatius de grau mitjà i superior, Educació Especial i Escoles Oficials d'Idiomes.
9. Els treballs han d'incloure orientacions didàctiques dirigides al professorat i a l'alumnat, així com els materials necessaris per al desenrotllament de les activitats, els quals hauran d'estar referenciats en la primera pàgina del contingut així com continguts en l'arxiu de l'activitat.
10. L'accés al material didàctic començarà indicant el títol del treball, el logotip institucional de la conselleria d'Educació i les referències a orientacions didàctiques orientades al professorat i alumnat com s'ha indicat en el punt anterior.
11. Els materials didàctics hauran de ser compatibles amb l'equipament habitual de les aules d'informàtica dels centres, en concret amb les aules LliureX.
12. El programari utilitzat serà, preferiblement, programari lliure; si no és programari lliure haurà d'estar degudament registrat.
13. Des del punt de vista docent, el contingut haurà de cobrir un objectiu didàctic específic d'una unitat temàtica relativa al currículum d'una àrea, matèria i/o mòdul dels nivells educatius inclosos en el concurs. Els continguts elaborats hauran d'incloure activitats d'autoestudi i avaluació.
14. La resolució de pantalla serà de 800x600 i 256 o més colors. En cas necessari, haurà d'indicar-se les característiques del navegador.
15. Els continguts digitals hauran d'estar en castellà o valencià, excepte en la modalitat H en què els continguts relatius a àrees o matèries d'altres idiomes hauran d'estar en l'idioma corresponent.
16. Els continguts no podran incloure publicitat d'empreses, productes o servicis comercials.
17. Per motius de seguretat no s'acceptarà la utilització de cgi, aspe, exe o qualsevol altre programa que requerisca executar-se.
18. L'existència de virus en els materials elaborats serà motiu d'exclusió immediata de la convocatòria.
19. La presentació dels treballs suposa l'acceptació expressa de totes les bases de la present convocatòria.
Característiques segons la modalitat:
1. Contes
Consistirà en un text enriquit creat amb l'editor d'EscolaLliureX, i es podrà copiar text prèviament inserit en algun editor de textos i estructurat en capítols.
2. Multimèdia (Jocs Didàctics)
Consistirà en un únic arxiu que contindrà un arxiu swf (pel·lícula flaix) o bé un applet de Java. Es generarà amb ferramentes de creació de pel·lícules swf o bé amb ferramentes de creació de contingut dependents d'applets.
3. Multimèdia (Activitats Didàctiques)
Consistirà en un únic arxiu que contindrà un arxiu swf (pel·lícula flaix) o bé un applet de Java. Es generarà amb ferramentes de creació de pel·lícules swf o bé amb ferramentes de creació de contingut dependents d'applets.
4. Multimèdia (Música). (Com ara cançons infantils, àudio contes,...)
Consistirà en un únic arxiu en formats d'àudio: ogg, mp3,-
5. Document Didàctic
Consistirà en un conjunt de capítols de text enriquit sobre un bloc curricular creat amb l'editor d'EscolaLliureX
6. Contingut Lliure
Consistirà en un text enriquit de format lliure amb la possibilitat d'associar un màxim de cinc documents creats amb l'editor en línia d'EscolaLliureX.
7. Webzip
Consistirà en un únic arxiu zip el qual contindrà un arxiu index.html estructuador de tot el contingut així com tots els arxius i carpetes necessàries per a la visualització del contingut seguint la nomenclatura Linux (sense espais, ni accents,..). Les ferramentes de generació seran ferramentes de generació de llocs web estàtics.
Si les pàgines inclouen components multimèdia que requerisquen la instal·lació de mòduls addicionals plug-in en el navegador, la pàgina inicial haurà d'advertir-ho i contindre les instruccions de descàrrega, instal·lació i configuració necessàries.
8. Activitat Scorm
Consistirà en un arxiu en format scorm generat per ferramentes capaces de crear este tipus de paquets didàctics. El sistema de catalogació serà el corresponent al perfil d'aplicació LOM-ES.
Els concursants podran trobar més informació d'este sistema d'empaquetatge en la web de continguts digitals habilitada per a la inscripció i suport del concurs.
S'habilitarà una xarxa de centres EscolaLliureX publicats en la web del concurs, on es podrà rebre suport i assessorament per a la utilització de la plataforma EscolaLliureX.
Sexta. Tramitació de sol·licituds
1. Sol·licituds
Les persones o els equips que vullguen participar en la convocatòria formularan les sol·licituds, dirigides a la Direcció General d'Innovació Tecnològica Educativa, que serà l'òrgan tant d'ordenació com d'instrucció de la present convocatòria, segons el model que figura en l'annex II, quan la sol·licitud es realitze a títol individual o segons el model de l'annex III quan la present un grup.
El contingut digital, junt amb la documentació corresponent al contingut, serà penjat al portal que, a este efecte i en el seu moment, s'habilitarà. Per a poder penjar el contingut cal ser usuari registrat d'EscolaLliureX. En cas de no ser-ho, s'haurà d'omplir el qüestionari d'inscripció. Als nous registrats se'ls enviarà per correu electrònic confirmació de la recepció, nom d'usuari i contrasenya.
2. Documentació
La sol·licitud, Annex II o III segons corresponga, s'acompanyarà dels documents següents:
- Declaració jurada o promesa de l'autor o autors del caràcter original i inèdit del treball presentat i de la possessió dels drets de publicació, distribució i ús.
- Certificat del secretari del centre que acredite que l'autor o autors pertanyen a la plantilla del centre.
- Annex IV: cessió de drets de propietat intel·lectual.
- Annex V: declaració de no estar inclòs en prohibició per a ser beneficiari de subvencions.
- Imprés normalitzat d'alta de tercers a este efecte de l'Orde de 15 de febrer de 2005, de la conselleria d'Economia, Hisenda i Ocupació, que regula la comprovació i el procediment de registre de dades de les persones físiques i jurídiques que es relacionen econòmicament amb l'administració de la Generalitat. L'imprés es descarrega en la següent URL:
http://www.cult.gva.es/dgd/dep\_elite/Ficha\_terceros.pdf.
3. Lloc de presentació
Les sol·licituds es presentaran en el Registre General de la conselleria d'Educació (av. Campanar, 32, 46574 València), en les direccions territorials d'Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de correus es farà en sobre obert, perquè en la capçalera del primer full del document que es vol enviar es faça constar, amb claredat, el nom de l'oficina i la data, el lloc i l'hora de la seua admissió.
4. Termini de presentació
Els interessats a presentar projectes hauran de remetre tota la documentació especificada abans del 30 de setembre de 2008, data de tancament de la convocatòria.
Sèptima. Comissió de Selecció
1. Comissió de Selecció
Els treballs presentats seran examinats i avaluats per una Comissió de Selecció. La Comissió adaptarà el seu funcionament al que establix la present convocatòria i, de manera subsidiària, a la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú. La Comissió estarà constituïda per:
Presidenta: la directora general d'Innovació Tecnològica Educativa, que podrà delegar en el Vicepresident.
Vicepresident: el Cap de l'Àrea d'Informàtica, Organització i Innovació Tecnològica.
Secretari, amb veu i sense vot: un funcionari de la Direcció General d'Innovació Tecnològica Educativa designat per la directora general.
Vocals: un representant del Servici de Formació al Professorat, tres especialistes de prestigi reconegut en cada una de les categories i un representant de l'Institut Valencià d'Avaluació i Qualitat Educativa.
La Comissió tindrà facultats per a resoldre tots els dubtes que apareguen en la interpretació de les bases. Així mateix podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
2. Criteris de selecció
La Comissió de Selecció avaluarà els treballs considerant la qualitat tècnica, rigor teòric i viabilitat en l'aula, d'acord amb els següents criteris.
- Objectivos didàctics: la seua relació amb el currículum de l'àrea, matèria, curs o cicle a què es dirigisca i respecte implícit als valors constitucionals, fins a un màxim de 20 punts.
- Continguts: distribució, temporalització, adequació al currículum i claredat expositiva, fins a un màxim de 20 punts.
- Activitats: seqüenciació i desenrotllament, fins a un màxim de 20 punts.
- Criteris d'avaluació, fins a un màxim de 20 punts.
- Presentació adequada dels treballs que puga afavorir la seua difusió i la seua utilització en els centres educatius, fins a un màxim de 20 punts.
- Qualitat tècnica del contingut, ús en l'aula i interactivitat, fins a un màxim de 20 punts.
- Ús abundant d'elements multimèdia i/o interactius, així com tot tipus d'activitats i exercicis pràctics que ajuden a la consecució de l'objectiu didàctic perseguit, fins a un màxim de 20 punts.
- Atés que enguany ens trobem commemorant l'aniversari del naixement de Jaume I, els continguts relacionats amb la vida i trajectòria del monarca es valoraran amb un màxim de 10 punts.
Octava. Resolució de la convocatòria
1. El termini màxim per a resoldre la convocatòria és fins al dia 7 de novembre de 2008.
2. L'efecte que produirà el silenci administratiu, si transcorre el termini sense que s'haja dictat la Resolució corresponent, és desestimatori de la sol·licitud.
3. La Proposta de Resolució no crearà cap dret a favor del beneficiari proposat enfront de l'administració, mentres no se li notifique la resolució de concessió.
4. Una vegada realitzat el procés de selecció, la Comissió elevarà la Proposta per a la concessió de les ajudes a la Subsecretària de la conselleria d'Educació, qui resoldrà la convocatòria.
Novena. Pagament de les ajudes
1. El pagament de l'import corresponent a les ajudes es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indica expressament en la sol·licitud. En este cas, la quantia de l'ajuda es distribuirà entre els autors o autores en el percentatge indicat en la presentació del treball i hauran de facilitar les dades bancàries de tots els components.
2. Les ajudes estaran subjectes a retenció fiscal d'acord amb el Reial Decret 1775/2004 de 30 de juliol (BOE 04.08.2004).
La percepció de les ajudes per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003).
3. Els beneficiaris d'estes ajudes no hauran d'estar inclosos en cap de les causes d'incompatibilitat d'acord amb el que disposa l'apartat d) de l'art. 13.2 de la Llei 38/2003, de 17 de novembre, General de Subvencions (BOE 18.11.2003).
4. També s'aplicaran els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE 18.11.2003), que regulen la invalidesa de la concessió, les causes i obligacions de reintegrament de les ajudes concedits, així com les infraccions corresponents.
Deu. Propietat intel·lectual
L'autor o autors dels treballs entregats es comprometran a cedir gratuïtament i per escrit els drets de comunicació pública.
El document de cessió s'ajustarà al model que figura com a annex IV i haurà de ser presentat junt amb la sol·licitud. L'incompliment d'esta obligació donarà lloc a deixar sense efecte la resolució de concessió de l'ajuda, i si és el cas el reintegrament, amb exigència de l'interés de demora.
La formalització de la cessió del dret de reproducció, distribució i traducció no implica compromís de publicació per part de la conselleria d'Educació.
Com a part de les activitats de promoció i difusió de les presents ajudes, els autors seleccionats hauran d'autoritzar l'ús sense exclusivitat dels materials remesos per a la seua difusió en mitjans de comunicació i publicacions complementàries de la convocatòria, com catàleg, CD, DVD o CD-ROM, jornades, seminaris, festivals o semblants organitzats per la Generalitat. En cap cas es reproduiran les obres en la seua totalitat sense l'autorització expressa dels autors.
Onze
Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
Dotzena. Certificació
L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94) en l'apartat quinze, considera les activitats d'innovació educativa com una modalitat de formació. En conseqüència, a cada un dels autors dels materials premiats, se'ls podrà certificar un màxim de 100 hores.